CELEX: 
Language: sk
Date: 2021-10-12 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2017/891, pokiaľ ide o výpočet hodnoty predávanej produkcie organizácií výrobcov v sektore ovocia a zeleniny

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nariadením Európskeho parlamentu a Rady (EÚ) č. 1308/2013, ktorým sa vytvára spoločná organizácia trhov s poľnohospodárskymi výrobkami, sa stanovili pravidlá týkajúce sa organizácií výrobcov v sektore ovocia a zeleniny. Týmto nariadením sa Komisia takisto splnomocňuje na prijímanie delegovaných a vykonávacích aktov.
            
            
               V posledných rokoch dochádzalo v dôsledku prírodných katastrof, nepriaznivých poveternostných udalostí a chorôb alebo zamorenia škodcami k čoraz väčším škodám na plodinách.
            
            
               Najnovšie skúsenosti so škodami spôsobenými dlhými obdobiami silného mrazu, ku ktorým došlo vo viacerých členských štátoch v apríli 2021, poukázali na potrebu trvalejších riešení z hľadiska flexibility pri výpočte hodnoty predávanej produkcie organizácií výrobcov, aby sa v budúcnosti mohla stabilizovať úroveň finančnej pomoci Únie v rámci prebiehajúcich operačných programov.
            
            
               Účelom tohto delegovaného aktu je zmeniť delegované nariadenie Komisie (EÚ) 2017/891, ktorým sa dopĺňa nariadenie Európskeho parlamentu a Rady (EÚ) č. 1308/2013, a poskytnúť väčšiu flexibilitu pri výpočte hodnoty predávanej produkcie organizácií výrobcov v prípade škôd na ich produkcii ovocia a zeleniny spôsobených prírodnými katastrofami, nepriaznivými poveternostnými udalosťami a chorobami alebo zamorením škodcami v takom rozsahu, že produkty nie sú použiteľné na konzumáciu ani na spracovanie. Takéto škody majú vplyv na finančnú stabilitu organizácií výrobcov, ich schopnosť vykonávať operačné programy počas celého obdobia vykonávania a mohli by ohroziť ich dodržiavanie kritérií podmieňujúcich udelenie uznania v určitých prípadoch.
            
            
               Flexibilita vyplývajúca z tohto pozmeňovacieho aktu zvýši odolnosť dotknutých organizácií výrobcov voči prírodným katastrofám, nepriaznivým poveternostným udalostiam a chorobám alebo zamoreniu škodcami. Organizáciám výrobcov by to mohlo pomôcť prispôsobiť svoje budúce stratégie a čeliť fytosanitárnym alebo poveternostným rizikám primeranými opatreniami a krokmi v rámci svojich operačných programov.
            
            
               2.KONZULTÁCIE PRED PRIJATÍM AKTU
            
            
               Konzultácie, do ktorých sa zapojili experti zo všetkých 27 členských štátov, prebehli 26. augusta 2021 v expertnej skupine pre poľnohospodárske trhy v rámci jednotnej spoločnej organizácie trhov. V rámci tohto konzultačného procesu sa dospelo k širokému konsenzu, pokiaľ ide o návrh delegovaného nariadenia. 
            
            
               Návrh delegovaného aktu bol uverejnený na portáli pre lepšiu právnu reguláciu od 30. augusta 2021 do 27. septembra 2021 a vyjadrilo sa k nemu päť zainteresovaných strán. Spätná väzba bola pozitívna, spočívala v podpore navrhovanej zmeny a obsahovala pripomienky týkajúce sa okrem iného referenčného obdobia, úlohy príslušných orgánov, vzájomných fondov, miery spolufinancovania a investícií do fyzických aktív. Pripomienky, ktoré sa netýkali rozsahu pôsobnosti tohto delegovaného aktu a flexibility poskytovanej organizáciám výrobcov a členským štátom v prípade škôd spôsobených prírodnými katastrofami, nepriaznivými poveternostnými udalosťami a chorobami alebo zamorením škodcami, sa nemohli zohľadniť. 
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným aktom sa dopĺňajú určité ustanovenia nariadenia (EÚ) č. 1308/2013 a nariadenia (EÚ) č. 1306/2013, ktoré sú potrebné na zabezpečenie správneho fungovania organizácií výrobcov v sektore ovocia a zeleniny, a konkrétne základ pre výpočet hodnoty predávanej produkcie uvedený v článku 34 ods. 2 nariadenia (EÚ) č. 1308/2013.
            
            
               V článku 23 delegovaného nariadenia Komisie (EÚ) 2017/891 sa určujú konkrétne pravidlá regulujúce strop finančnej pomoci Únie, okrem iného flexibilita pri výpočte hodnoty predávanej produkcie v osobitných prípadoch.
            
            
               V tomto delegovanom akte sa stanovuje dodatočná flexibilita pri výpočte hodnoty predávanej produkcie organizácií výrobcov v prípade zníženia hodnoty predávanej produkcie v dôsledku prírodných katastrof, nepriaznivých poveternostných udalostí a chorôb alebo zamorenia škodcami.
            
            
               DELEGOVANÉ NARIADENIE KOMISIE (EÚ) …/…
            
            
               z 12. 10. 2021,
            
            
               ktorým sa mení delegované nariadenie (EÚ) 2017/891, pokiaľ ide o výpočet hodnoty predávanej produkcie organizácií výrobcov v sektore ovocia a zeleniny
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007
                  1
               , a najmä na jeho článok 37 písm. c) body (i) a (iv),
            
            
               keďže:
            
            
               (1)Prírodné katastrofy alebo nepriaznivé poveternostné udalosti už niekoľko rokov čoraz viac poškodzujú produkciu ovocia a zeleniny v Únii. V roku 2017 bol mobilizovaný Fond solidarity Európskej únie, ktorý bol zriadený nariadením Rady (ES) č. 2012/2002
                  2
               , a poskytla sa špecifická pomoc Lotyšsku s cieľom napraviť škody spôsobené intenzívnymi záplavami v lete a na jeseň 2017. Z dôvodu silných dažďov a záplav v niektorých častiach Únie (Estónsko, Lotyšsko, Litva a Fínsko) sa v roku 2018 vykonávacím nariadením Komisie (EÚ) 2018/108
                  3
                prijalo núdzové opatrenie vo forme pomoci pre poľnohospodárov. Na jar 2021 nastalo v určitých regiónoch viacerých členských štátov (najmä v Španielsku, vo Francúzsku a v Taliansku) obdobie silných mrazov, ktoré poškodili najmä určité produkty (broskyne, nektárinky, jablká a iné). Tým došlo k strate viac ako 50 % produkcie.
            
            
               (2)Vzhľadom na čoraz častejšie prírodné katastrofy alebo nepriaznivé poveternostné udalosti je potrebné dlhodobé riešenie týkajúce sa výpočtu hodnoty predávanej produkcie organizácií výrobcov s cieľom posilniť ich odolnosť v budúcnosti. Je potrebné zmeniť delegované nariadenie Komisie (EÚ) 2017/891
                  4
                stanovením flexibility pri výpočte hodnoty predávanej produkcie organizácií výrobcov v Únii v prípadoch, keď čelia prírodným katastrofám a nepriaznivým poveternostným udalostiam, v dôsledku ktorých ich produkty nie sú použiteľné na konzumáciu ani spracovanie.
            
            
               (3)Veľké straty na hodnote predávanej produkcie spôsobené prírodnými katastrofami alebo nepriaznivými poveternostnými udalosťami majú veľký vplyv na výšku pomoci Únie, ktorú organizácie výrobcov dostanú v nasledujúcom roku, pretože uvedená výška pomoci Únie sa počíta ako percentuálny podiel hodnoty predávanej produkcie každej organizácie výrobcov. V prípade, že sa stratí značná časť úrody alebo celá úroda, existuje riziko, že organizácie výrobcov prídu o svoje uznanie, pretože jedným z kritérií na uznanie je dosiahnutie určitej minimálnej hodnoty predávanej produkcie stanovenej na vnútroštátnej úrovni. Výsledkom by bola dvojitá hospodárska strata, čo by ohrozilo dlhodobú stabilitu organizácií výrobcov.
            
            
               (4)Vzhľadom na čoraz častejšie prírodné katastrofy alebo nepriaznivé poveternostné udalosti a vyplývajúce výrazne rozsiahlejšie straty na produkcii, ochranné opatrenie stanovené v článku 23 ods. 4 delegovaného nariadenia (EÚ) 2017/891, podľa ktorého hodnota predávanej produkcie určitého produktu sa považuje za hodnotu predstavujúcu 65 % jej hodnoty v predchádzajúcom referenčnom období, nie je postačujúce. 
            
            
               (5)Z toho dôvodu a v dôsledku potreby dosiahnuť hospodársku a finančnú stabilitu organizácií výrobcov postihnutých veľkými stratami hodnoty predávanej produkcie spôsobenými prírodnými katastrofami alebo nepriaznivými poveternostnými udalosťami by sa prahová hodnota na výpočet hodnoty predávanej produkcie za určité referenčné obdobie mala zvýšiť. Vzhľadom na významné škody spôsobené nedávnymi nepriaznivými poveternostnými udalosťami by sa hodnota predávanej produkcie v prípade prírodných katastrof a nepriaznivých poveternostných udalostí stanovená v článku 23 ods. 4 delegovaného nariadenia (EÚ) 2017/891 mala zvýšiť na 85 %. 
            
            
               (6)Okrem toho by sa malo poskytnúť riešenie na to, aby bolo možné predísť situáciám, keď by organizáciám výrobcov, ktoré investovali do preventívnych opatrení a napriek tomu im v dôsledku prírodných katastrof, nepriaznivých poveternostných udalostí, chorôb rastlín alebo zamorenia škodcami vznikli nezanedbateľné škody, nielen vznikli straty hodnoty ich predávanej produkcie, ale takisto by sa im znížila finančná pomoc Únie. Hodnota predávanej produkcie stanovená v článku 23 ods. 4 delegovaného nariadenia (EÚ) 2017/891 by sa preto mala zvýšiť na 100 %, ak organizácia výrobcov dokáže, že prijala potrebné preventívne opatrenia proti chorobám rastlín, zamoreniu škodcami, prírodným katastrofám a nepriaznivým poveternostným udalostiam, ako sú napríklad vykurovacie systémy alebo siete nainštalované na poliach, poisťovacie systémy alebo zriadenie vzájomných fondov. 
            
            
               (7)Delegované nariadenie (EÚ) 2017/891 by sa preto malo zodpovedajúcim spôsobom zmeniť.
            
            
               (8)Z hľadiska vykonávania operačných programov podľa kalendárnych rokov a vzhľadom na skutočnosť, že výpočet hodnoty predávanej produkcie, podľa ktorého sa určuje maximálna výška finančnej pomoci Únie, je založený na predchádzajúcom kalendárnom roku, je potrebné, aby toto nariadenie nadobudlo účinnosť čo najskôr, a to dňom nasledujúcim po jeho uverejnení v Úradnom vestníku Európskej únie,
            
            
               PRIJALA TOTO NARIADENIE:
            
            
               Článok 1
            
            
               V článku 23 ods. 4 delegovaného nariadenia (EÚ) 2017/891 sa druhý pododsek nahrádza takto:
            
            
               „Ak z dôvodov, ktoré sú mimo zodpovednosti a kontroly organizácie výrobcov, dôjde v dôsledku prírodných katastrof, poveternostných udalostí, chorôb rastlín alebo zamorenia škodcami k zníženiu hodnoty produktu minimálne o 35 %, hodnota predávanej produkcie uvedeného produktu sa považuje za hodnotu predstavujúcu 85 % jej hodnoty v predchádzajúcom referenčnom období. Organizácia výrobcov musí príslušnému orgánu dotknutého členského štátu dokázať, že predmetné dôvody boli mimo jej zodpovednosť a kontrolu. Ak organizácia výrobcov príslušnému orgánu daného členského štátu dokáže, že prijala potrebné preventívne opatrenia proti prírodným katastrofám, poveternostným udalostiam, chorobám rastlín alebo zamoreniu škodcami, hodnota predávanej produkcie uvedeného produktu sa považuje za hodnotu predstavujúcu 100 % jej hodnoty v predchádzajúcom referenčnom období.“
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 12. 10. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 347, 20.12.2013, s. 671.
               
               
                  
                     (2)
                  
                        Nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (Ú. v. ES L 311, 14.11.2002, s. 3).
               
               
                  
                     (3)
                  
                        Vykonávacie nariadenie Komisie (EÚ) 2018/108 z 23. januára 2018 o núdzovom opatrení vo forme pomoci pre poľnohospodárov z dôvodu záplav a silných dažďov v niektorých oblastiach Litvy, Lotyšska, Estónska a Fínska (Ú. v. EÚ L 19, 24.1.2018, s. 6).
               
               
                  
                     (4)
                  
                        Delegované nariadenie Komisie (EÚ) 2017/891 z 13. marca 2017, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o sektory ovocia a zeleniny a spracovaného ovocia a zeleniny, a nariadenie Európskeho parlamentu a Rady (EÚ) č. 1306/2013, pokiaľ ide o sankcie, ktoré by sa mali uplatňovať v týchto sektoroch, a ktorým sa mení vykonávacie nariadenie Komisie (EÚ) č. 543/2011 (Ú. v. EÚ L 138, 25.5.2017, s. 4).